
Nr. 5183/03.12.2015                                                                                                                        Se aprobă,
                                                                                                                                                             Primar 

                                                                                                                                                        Nicolae Robu

REFERAT
privind aprobarea încheierii Acordului de Parteneriat între Direcția de Asistență Socială Comunitară a Municipiului Timișoara și Municipiul Oslo - Norvegia, în vederea implementării proiectului pilot ”Consolidarea educaţiei si dezvoltarea competenţelor de muncă si formare” 

În zilele de 23 și 24 aprilie 2015, la Primăria Municipiului Timișoara a fost primită vizita unei delegații din partea municipalității din Oslo, având ca scop stabilirea unor relaţii de colaborare în vederea pregătirii unui proiect în domeniul incluziunii sociale prin programul de finanțare al Fondurilor Norvegiene, printr-o abordare bazată pe implicarea comunităţii locale. Orașul Oslo urmărește ca prin această colaborare și implicare puternică a autorităților locale si ONG-uri regionale să efectueze o analiză a necesităților în domeniul social și cel al pieței forței de muncă în vederea identificării măsurilor necesare pentru a reduce sărăcia în rândul grupurilor cele mai defavorizate.
În data de 6 mai a fost semnată de către primarul municipiului Timișoara, domnul Nicolae Robu, scrisoarea de intenție privind participarea municipiului Timișoara într-un proiect finanțat din Fondurile Norvegiene, pe care o atașăm la prezentul referat.
În urma acestor întâlniri, municipiul Timișoara a fost selectat ca partener naţional, alături de municipiul Craiova, pentru participarea la proiectul pregătitor „Consolidarea educaţiei si dezvoltarea competenţelor de muncă și formare”, implementat de municipalitatea din Oslo, pe o perioadă de 2 ani. Printr-o serie de ateliere de lucru comune cu reprezentanţii municipalităţii din Oslo, discuţii si vizite ale acestora în comunităţile locale, desfășurate în perioada mai – iunie 2015, reprezentanții instituțiilor din cele două municipalităţi din România și Norvegia au avut ca scop identificarea si propunerea unor proiecte pilot care să fie implementate la nivel local având ca grup ţintă copii si familii aflate în dificultate, și în mod special tineri șomeri și persoane de etnie roma.

În perioada 11-12 iunie 2015 a avut loc a doua întânire de lucru între reprezentanţii Direcției de Asistență Socială Comunitară a Municipiului Timișoara și Serviciului pentru Protecția Copilului și Familiei Timișoara și cei ai municipalităţii din Oslo, ocazie cu care au fost analizate și discutate aspecte administrative referitoare la acordul de parteneriat privitor la acest proiect, condiţiile de gestionare a grantului acordat pentru implementarea la nivel local a unui proiect pilot si planificarea schimbului de experienţă între angajaţii instituțiilor partenere în proiect.


Proiectul pilot care va fi derulat de Direcția de Asistență Socială Comunitară Timișoara în perioada decembrie 2015 – decembrie 2016 se va desfășura în parteneriat cu un furnizor de servicii de cercetare socială din municipiul Timișoara, a cărui servicii vor fi contractate prin achiziție directă, conform cerințelor prezentate în descrierea proiectului și are ca scop: Creșterea ratei de participare școlară și prevenirea abandonului școlar pentru copiii din familiile defavorizate din cartierul Fratelia și a copiilor care frecventează Centrul de zi pentru copii din familii defavorizate “Sf. Nicolae” din cadrul Serviciului pentru Protecía Copilului și Familiei Timișoara  prin identificarea nevoilor, precum și elaborarea și implementarea unui model de intervenție timpurie în școlile și comunitatea din cartierul Fratelia din Timișoara.

Proiectul pilot constituie faza premergătoare pentru implementarea unui proiect fInanțat tot din Fonduri Norvegiene, care se va desfășura în perioada 2017-2021.
Astfel, proiectul are două faze distincte, cu obiective, după cum urmează:

Faza I – Obiective (decembrie 2015 – decembrie 2016)
• Identificarea nevoilor comunității în domeniul educației prin consultarea reprezentanților comunității.

• Creșterea ratei de participare școlară a copiilor din comunitatea Fratelia din Timișoara.

• Îmbunătățirea competențelor părinților în a ajuta să crească motivația pentru învățare a copiilor;

• Dezvoltarea unui model de intervenție timpurie de prevenire a abandonului școlar, bazat pe evaluarea nevoilor comunității intervenții specializate.
Faza II – Obiective (ianuarie 2017 – decembrie 2021)
• Punerea în aplicare a modelului de intervenție timpurie creat anterior în 2 centre pilot din școli cu rată scăzută de participare școlară și într-un centrul de zi pentru copii provenií din familii defavorizate (Centrul de zi “Sfântul Nicolae” din cadrul Serviciului pentru Protecția Copilului și Familiei).

• Dezvoltarea curriculei interdisciplinare pentru resursele umane în domeniul educației (profesori, mediatori școlari, directori de școli, consilieri școlari) și asistenți sociali, poliție etc.

• Crearea unei rețele de educatori parentali din Timișoara pentru a ajuta părinții să-și dezvolte abilitățile parentale;

• Instruirea specialiștilor din educație, asistență socială și domeniile conexe.

• Creșterea ratei de participare a copiilor în școli prin oferirea de sprijin prin intermediul programelor școlare și prin servicii de mediere școlară.

• Creșterea gradului de conștientizare în comunitate legate de dreptul copiilor la educație și beneficiile pe termen lung ale educației.

Grupurile țintă ale proiectului pilot:

1. Copiii din cartierul Fratelia (Timișoara) care sunt într-una sau mai multe situații vulnerabile, cum ar fi:

• Copiii din familii dezavantajate social: familii fără venituri, cu venituri mici sau care primesc asistență socială; copiii cu un singur părinte sau cu părinții plecați la muncă în străinătate; familiile cu mulți copii; familiile care locuiesc în suburbii și periferii urbane; familii cu unul sau mai mulți membri bolnav cronic;


• Copiii care suferă de un handicap sau alte boli cronice care produc handicap;


• Copiii cu risc ridicat de abandon școlar sau de părăsire timpurie a școlii;


• Copiii care frecventează Centrul de zi “Sfântul Nicolae” din cadrul Serviciului pentru Protecția Copilului și Familiei


• Copiii cu eșec școlar și rată scăzută de frecventare a școlii.

2. Profesorii și alți profesioniști din școlile în care învață copiii care constituie grupul țintă în proiect și profesioniștii care lucrează cu copiii care frecventează Centrul de zi “Sfântul Nicolae” din cadrul Serviciului pentru Protecția Copilului și Familiei; 
3. Familiile copiilor aparținând grupului țintă;
4. Specialiștii din domeniul educației și asistenței sociale din Timișoara;
5. Membrii comunității locale din Timișoara.
Rezultatele proiectului pilot:
· Primul parteneriat bilateral româno-norvegian pentru școală și incluziune socială a copiilor cu risc social;

· Mai mult de 500 de membri ai comunității participante prezenți la conversațiile comunitare;

· Mai mult de 500 de copii monitorizați din punct de vedere al prezenței la școală;

· Un set de criterii eligibile pentru identificarea și evaluarea inițială a cazurilor sociale din fiecare școală din rețea, pentru oferirea de suport material;

· 150 de copii care vor primi suport material în vederea frecventării școlare;

· Mai mult de 200 de părinți vor participa la sesiunile parentale;

· Mai mult de 300 de părinți vor fi informați și/sau consiliați de către mediatorul școlar în legătură cu procedura de înscriere a copiilor la grădiniță și școală;

· 2 conferințe locale (lansare și finală) pentru acoperire, promovare și diseminare a rezultatelor proiectului;

· 100 de participanți la conferințele pentru acoperire, promovare și diseminare a rezultatelor proiectului;

· 1000 de fluturași cu informații despre activitățiile proiectului și rezultatele sale printate și distribuite în timpul implementării proiectului;

· 1 atelier pentru a pregăti experții care vor folosi metoda conversațiilor comunitare pentru a strânge informații referitoare la nevoile educației din comunitate;

· 10 copii pe an vor avea dosare făcute pentru obținerea actelor de identitate;

· 30 de părinți vor fi consiliați în legătură cu procedura obținerii certificatelor de naștere a copiilor sub un an; 

· 3 ateliere în vederea elaborării Ghidului de Intervenție Timpurie pentru prevenirea Abandonului Școlar;

· Va fi elaborat un Ghid de Intervenție Timpurie pentru prevenirea Abandonului Școlar;

· 200 de copii ale Ghidului de Intervenție Timpurie pentru prevenirea Abandonului Școlar vor fi distribuite profesioniștilor din cadrul orașului;

· Cel puțin 15 școli din oraș vor fi informate asupra intervenției timpurii în prevenirea abandonului școlar.

În scopul realizării și implementării activităţilor propuse în proiectul pilot și a atingerii rezultatelor asteptate, Direcția de Asistență Socială Comunitară a Municipiul Timișoara va avea la dispoziţie un buget de 60.000 Euro din Fondurile Norvegiene. În conformitate cu prevederile Ordonanței de Urgență a Guvernului nr.64/2009, Direcția de Asistență Socială Comunitară a Municipiului Timișoara va gestiona financiar instrumentele structurale pentru obiectivul convergență. Va fi transferată o tranșă de avans, de către Municipiul Oslo, imediat după semnarea contractului de finanțare și o a doua tranșă după aprobarea de către consultantul financiar pentru fonduri norvegiene a modului în care a fost cheltuită prima tranșă, din care vor fi efectuate cheltuielile din bugetul proiectului. 
Cota de cofinanțare din partea Direcția de Asistență Socială Comunitară a Municipiului Timișoara este 0 lei.

Astfel având în vedere cele prezentate anterior și în conformitate cu prevederile art. 36, alin (2) – literele d) și e), alin. (6) – litera a) – pct.1 si pct. 2, alin. (7) - literele a) și c), art. 45, alin (2) lit. f) din Legea nr. 215/2001, republicată, privind Administraţia publică locală, prin prezentul referat 

PROPUNEM:

1. Încheierea Acordului de Parteneriat între Direcția de Asistență socială Comunitară Timișoara și Municipiul Oslo - Norvegia, având ca obiect implementarea proiectului pilot „Consolidarea educaţiei si dezvoltarea competenţelor de muncă si formare” finanţat în cadrul Programului RO 25 – 06 (Programul de Combatere a Sărăciei). 
2. Mandatarea Directorului Executiv al Direcției de Asistență Socială Comunitară a Municipiului Timișoara – doamna Maria Stoianov să semneze Acordul de parteneriat.
3. Implementarea proiectului va fi realizată prin unitatea de management a proiectului și echipa de implementare, din care vor face parte persoane angajate în cadrul Direcției de Asistență Socială Comunitară a Municipiului Timișoara și Serviciului pentru Protecția Copilului și Familiei Timișoara, desemnate prin dispoziția directorului executiv al Direcției de Asistență Socială Comunitară a Municipiului Timișoara, doamna Maria Stoianov, care va avea funcția de manager al proiectului. 

Viceprimar,

Avizat juridic PMT,





